Атрымаўшы запісы маўлення членаў сваёй сям’і, я пачала даследаваць іх у рамках курсавой работы, якая пазней перарасла ў дыпломную і ў выніку вылілася ў кандыдацкую дысертацыю. Разам са сваім навуковым кіраўніком Сяргеем Мікалаевічам Запрудскім я прайшла вельмі цікавы шлях метадалагічнага пошуку. На самым пачатку даследавання я дакладна ведала толькі адно: у маўленні маіх інфармантаў выразна прысутнічаюць тры групы моўных адзінак: такія, якія супадаюць з беларускай літаратурнай мовай, такія, якія супадаюць з рускай літаратурнай мовай, і такія, якія маюць выразную дыялектную афарбоўку. Але як яны ўжываюцца моўцамі? Якія з іх пераважаюць, а якія сустракаюцца адзінкава? Ці ёсць у іх выкарыстанні інфармантамі заканамернасці? Узяўшы для аналізу саліентныя пераменныя (такія, якія добра ўспрымаюцца на слых і варыянтнасць якіх з’яўляецца выразнай), я пачала рабіць колькасныя падлікі ўжывальнасці варыянтаў кожнай з іх. Аказалася, што колькасныя паказчыкі могуць моцна вар’іраваць. Аднак спыняцца на статыстыцы не хацелася – была пастаўлена задача атрымаць ад матэрыялу як мага больш.